**NOTĂ INFORMATIVĂ  
la proiectul hotărîrii Guvernului pentru**

**aprobarea Regulamentului cu privire la**

**activitatea grupului de lucru pentru achiziții**

Proiectul hotărîrii Guvernului privind aprobarea Regulamentului cu privire la activitatea grupului de lucru pentru achiziţii este elaborat în scopul asigurării executării Legii privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Legea privind achizițiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din  27.06.2014.

În temeiul Legii sus menţionate, sunt calificate în calitate de autorităţi contractante instituțiile de drept public care își esfășoară activitatea în domeniul achizițiilor publice prin intermediul grupurilor de lucru pentru achiziții. Astfel, în carul Regulamentului cu privire la activitatea grupului de lucru pentru achiziţii au fost reflectate şi enumerate expres obligaţiunile, responsabilităţile şi drepturile de care beneficiază grupul de lucru pentru achiziţii, inclusiv membrii acestuia.

Proiectul vine să înlocuiască Regulamentul cu privire la activitatea grupului de lucru pentru achiziții, aprobat prin Hotărîrea Guvernului Republicii Moldova nr. 1380 din 10.12.2007.

Aspectele inovative constau în includerea unor atribuții noi, precum și completarea drepturilor și obligațiilor membrilor grupului de lucru care, pe de o parte vin să responsabilizeze membrii grupurilor de lucru, iar pe de altă parte face claritate cu referire la acțiunile ce trebuie aceștia să le întreprindă la inițierea și desfășurarea procedurilor de achiziție publică.

Proiectul nominalizat va asigura implementarea prevederilor Legii privind achizițiile publice nr. 131 din 03.07.2015 în ceea ce ține și de participarea reprezentanților societății civile în componența grupului de lucru, fiind descris detaliat mecanismul participării acestora, drepturile și obligațiile, excluzând cazurile de incertitudine sau de abuz din partea autorităților contractante.

De asemenea, s-a accentuat importanța și necesitatea monitorizării executării contractelor de achiziții publice, care va constitui o atribuție de bază a grupului de lucru. Respectiv, au fost stabilite noi reglementări în acest sens, inclusiv obligația elaborării rapoartelor de monitorizare, care vor fi obligatoriu făcute publice.

**Aspectul financiar.** Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric.** În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Hotărârii Guvernului pentru aprobarea Regulamentului cu privire la activitatea grupului de lucru pentru achiziţii.

**Ministru Octavian ARMAȘU**